Olivia Levison
Olivia Levison var en dansk forfatter. Trods sine få udgivelser, tre bøger og nogle bidrag til dag- og ugeblade, i reglen under pseudonymet Silvia Bennet, blev hun en af det moderne gennembruds væsentlige kvindelige skribenter.
Olivia Levison voksede op i en jødisk akademikerfamilie og kom gennem sin bror i forbindelse med kredsen omkring Georg Brandes. Hun fik ingen uddannelse, men måtte tværtimod passe den svagelige mor i hjemmet, lige til hun som 41-årig giftede sig med den svenske musikkritiker Julius Sandström (1848-1911) og flyttede til Stockholm.
Olivia Levison debuterede med tre noveller under titlen Min første Bog (1874). Stilen var traditionel med "æskekonstruktioner" og alvidende fortæller, men emnet var moderne: sammenstødet mellem den kvindelige seksualitet og kvinderollens sociale rammer. De fem noveller i Gjæringstid (1881) udvikler samme tema, men nu i en naturalistisk stil med nærgående psykologiske beskrivelser af de kvindelige hovedpersoners uklare forventninger til friheden uden for familielivet. Romanen Konsulinden (1887) tegner et negativt billede af kvindens muligheder for at opbygge en selvstændig identitet.
Efter skilsmisse i 1891 flyttede hun tilbage til København og afsluttede forfatterskabet med en biografi over fritænkeren Charles Bradlaugh.